CELEX: 32018R0732
Language: bg
Date: 2018-05-17 00:00:00
Title: Регламент за изпълнение (ЕС) 2018/732 на Комисията от 17 май 2018 година относно обща методика за сравняването на цените на алтернативните горива за единица в съответствие с Директива 2014/94/ЕС на Европейския парламент и на Съвета (Текст от значение за ЕИП. )

18.5.2018   
            
            
               BG
            
            
               Официален вестник на Европейския съюз
            
            
               L 123/85
            
         РЕГЛАМЕНТ ЗА ИЗПЪЛНЕНИЕ (ЕС) 2018/732 НА КОМИСИЯТА
   от 17 май 2018 година
   относно обща методика за сравняването на цените на алтернативните горива за единица в съответствие с Директива 2014/94/ЕС на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (1), и по-специално член 7, параграф 3 от нея,
   като има предвид, че:
   
               (1)
            
            
               За целите на определянето на най-подходящата методика предвид посоченото в член 7, параграф 3 от Директива 2014/94/ЕС и след отправяне на покана за подаване на оферти Комисията поиска от германската енергийна агенция (Dena) да извърши проучване, за да определи възможните варианти за обща методика за сравняването на цените на алтернативните горива за единица (2).
            
         
               (2)
            
            
               В проучването бяха анализирани четири основни варианта. Комисията разгледа всеки от тези варианти. Въз основа на анализа се стигна до заключението, че най-всеобхватният и същевременно основан на измерими данни вариант е този, при който цените на горивото се изразяват като суми в приложимата валута за 100 km, като се вземе предвид цената за единица гориво в съответствие с посоченото в Директива 98/6/ЕО на Европейския парламент и на Съвета (3) и разходът на превозните средства, посочен в сертификата за съответствие. При този вариант се взема предвид не само енергийното съдържание на горивото, но и други фактори от значение за цената на горивото за изминато разстояние, и по-специално енергийната ефективност на съответните технологии, свързани с използването на различните горива за превозните средства.
            
         
               (3)
            
            
               Според проучване сред потребителите за сравняването на цените на горивата (4), проведено от Fédération Internationale de l'Automobile след отправяне на покана за подаване на оферти, потребителите са изразили своята подкрепа за методика, при която цените на горивата се изразяват в суми в приложимата валута за 100 km.
            
         
               (4)
            
            
               Избраната методика би трябвало да даде възможност на потребителите да правят лесно сравнение, обхващащо всички най-важни фактори, включително предвид решенията при бъдещи покупки. Поради това методиката изглежда най-подходяща за целите на подобряването на осведомеността на потребителите и прозрачност на цените на горивата. Тя е най-подходяща и предвид по-общите цели на Директива 2014/94/ЕС, отразени по равностоен начин в Европейската стратегия за мобилност с ниски емисии (5), приета в рамките на енергийния съюз, а именно допринасяне за диверсификацията на енергийните източници в транспорта и намаляване на емисиите на CO2 и други замърсители в тази област.
            
         
               (5)
            
            
               За изчисляване на цените на горивата следва да се използва стойността на разхода на гориво, посочена в сертификата за съответствие на превозните средства. Тази стойност се основава на Хармонизираната в световен мащаб процедура за изпитване на лекотоварни превозни средства (WLTP) (6), която започва да се прилага от септември 2017 г. за новите типове превозни средства и от септември 2018 г. за всички нови превозни средства. Посочената процедура заменя използвания понастоящем Нов европейски цикъл на движение (NEDC). Процедурата WLTP осигурява по-строги условия на изпитване и по-реалистични стойности на разхода на гориво в полза на потребителите. Позоваването на тези стойности е в съответствие с потребителската информация, предвидена по силата на Директива 1999/94/ЕО на Европейския парламент и на Съвета (7) относно наличието на потребителска информация за разхода на гориво по отношение на търговията с нови леки автомобили, като се има предвид и Препоръка (ЕС) 2017/948 на Комисията (8).
            
         
               (6)
            
            
               Тъй като в сертификата за съответствие на превозните средства не се посочват стойности за разхода на гориво по отношение на смеси на биогорива с бензин и дизелово гориво (9), държавите членки могат да използват свои собствени данни, за да се определят тези стойности.
            
         
               (7)
            
            
               С цел методиката да може да се прилага по всяко време, цената на горивото, която трябва да бъде взета предвид, следва да е средната цена на съответното гориво за конвенционална единица, изчислена най-много за последното календарно тримесечие преди извършването на изчислението.
            
         
               (8)
            
            
               Поради ограниченията, присъщи на поставянето на сравнения в станциите за зареждане с гориво, следва да се уточни, че използването на тази методика предполага съставянето на извадки от леки пътнически автомобили, които са сравними поне по отношение на тяхното тегло и тяхната мощност, но използват различни горива.
            
         
               (9)
            
            
               С цел по-нататъшно улесняване на сравненията въз основа на установената в настоящия регламент методика държавите членки имат възможност да използват предлаганите от цифровизацията възможности, като например онлайн инструменти. Тези инструменти би трябвало да дадат възможност за получаване на индивидуална информация за всички или за повечето съществуващи на пазара модели превозни средства, както и за добавяне на друга информация.
            
         
               (10)
            
            
               В многогодишната работна програма на Комисията за финансова помощ в областта на Механизма за свързване на Европа (МСЕ), транспорт сектор, за периода 2014—2020 г. (10) се предвижда действие, предназначено да подпомогне държавите членки при изпълнението на Директива 2014/94/ЕС. Съгласно работната програма целта е по-специално да се подкрепи последователното прилагане на член 7, параграф 3 от посочената директива във всички държави членки, както и да се подпомагат държавите членки при предоставянето на потребителска информация чрез цифрови средства.
            
         
               (11)
            
            
               Мерките, предвидени в настоящата регламент, са в съответствие със становището на комитета, създаден по силата на член 9, параграф 1 от Директива 2014/94/ЕС,
            
         ПРИЕ НАСТОЯЩИЯ РЕГЛАМЕНТ:
   Член 1
   Общата методика за сравняването на цените на алтернативните горива за единица по смисъла на член 7, параграф 3 от Директива 2014/94/ЕС, основаваща се цените, изразени като суми в приложимата валута за 100 km, се съдържа в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Той започва да се прилага 24 месеца след влизането му в сила.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 307, 28.10.2014 г., стр. 1.
   
      (2)  https://ec.europa.eu/transport/sites/transport/files/2017-01-fuel-price-comparison.pdf
   
      (3)  Директива 98/6/ЕО на Европейския парламент и на Съвета от 16 февруари 1998 г. относно защитата на потребителите при обозначаването на цените на стоките, предлагани на потребителите (ОВ L 80, 18.3.1998 г., стр. 27).
   
      (4)  https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1
   
      (5)  COM (2016) 501 final.
   
      (6)  Регламент (ЕС) 2017/1151 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива 2007/46/ЕО на Европейския парламент и на Съвета, Регламент (ЕО) № 692/2008, Регламент (ЕС) № 1230/2012 и за отмяна на Регламент (ЕО) № 692/2008 на Комисията.
   
      (7)  Директива 1999/94/ЕО на Европейския парламент и на Съвета от 13 декември 1999 г. относно наличието на потребителска информация за разхода на гориво и емисиите на СО2 по отношение на търговията с нови леки автомобили (ОВ L 12, 18.1.2000 г., стр. 16).
   
      (8)  Препоръка (ЕС) 2017/948 на Комисията от 31 май 2017 г. относно използването на стойности за разхода на гориво и емисиите на CO2, получили одобрение на типа и измерени в съответствие с Хармонизираната в световен мащаб процедура за изпитване на лекотоварни превозни средства, когато се предоставя информация за потребителите в съответствие с Директива 1999/94/ЕО на Европейския парламент и на Съвета (ОВ L 142, 2.6.2017 г., стр. 100).
   
      (9)  Директива 2009/30/ЕО на Европейския парламент и на Съвета от 23 април 2009 г. за изменение на Директива 98/70/ЕО по отношение на спецификацията на бензина, дизеловото гориво и газьола и за въвеждане на механизъм за наблюдение и намаляване на нивата на емисиите на парникови газове и за изменение на Директива 1999/32/ЕО на Съвета по отношение на спецификацията на горивото, използвано от плавателни съдове по вътрешните водни пътища, и за отмяна на Директива 93/12/ЕИО.
   
      (10)  Решение C(2014) 1921 на Комисията от 26 март 2014 г. с измененията му.
   
      ПРИЛОЖЕНИЕ
      
                  1.
               
               
                  Съдържащата се в настоящото приложение обща методика се отнася за алтернативните горива, определени в член 2, параграф 1 от Директива 2014/94/ЕС.
               
            
                  2.
               
               
                  За целите на посочването на цените на горивата на станциите за зареждане с гориво в съответствие с посоченото в член 7, параграф 3, първата алинея от Директива 2014/94/ЕС, с методиката се предвижда основното изчисление да дава възможност за примерно сравнение на цените въз основа на извадки от модели леки пътнически автомобили, които са определени от държавите членки и са сравними поне по отношение на тяхното тегло и тяхната мощност, но използват различни горива.
               
            
                  3.
               
               
                  За целите на това сравнение с методиката се определя начинът за изразяване на цените на бензина, дизеловото гориво и алтернативните горива като суми в приложимата валута на 100 km. Изчисляването се основава на следните фактори:
                  
                              а)
                           
                           
                              разхода на гориво на съответното превозно средство на 100 km, посочен в сертификата за съответствие на превозните средства по член 18 от Директива 2007/46/ЕО на Европейския парламент и на Съвета (1);
                           
                        
                              б)
                           
                           
                              ако е приложимо — стойностите на разхода на гориво за 100 km, определени от държавите членки за смеси на биогорива с бензин или дизелово гориво (2);
                           
                        
                              в)
                           
                           
                              пазарните цени за единица от съответните горива, изразени в приложимата валута за използваните в съответната държава членка единици, в съответствие с Директива 98/6/ЕО (наричана по-долу „конвенционални единици“).
                           
                        
            
                  4.
               
               
                  Цената, изразена като сума в приложимата валута за 100 km, се изчислява, както следва:
                  цената на горивото в приложимата валута за конвенционална единица, умножена по разхода на гориво за 100 km.
               
            
                  5.
               
               
                  Цената на горивото в конвенционални единици, която трябва да бъде взета предвид, е средната цена, изчислена най-много за последното календарно тримесечие преди извършването на изчислението.
               
            
         (1)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (ОВ L 263, 9.10.2007 г., стр. 1).
      
         (2)  Директива 2009/30/ЕО на Европейския парламент и на Съвета от 23 април 2009 г. за изменение на Директива 98/70/ЕО по отношение на спецификацията на бензина, дизеловото гориво и газьола и за въвеждане на механизъм за наблюдение и намаляване на нивата на емисиите на парникови газове и за изменение на Директива 1999/32/ЕО на Съвета по отношение на спецификацията на горивото, използвано от плавателни съдове по вътрешните водни пътища, и за отмяна на Директива 93/12/ЕИО.